વિશ્વવિખ્યાત વૈજ્ઞાનિક થોમસ આલ્વા એડીસનની જિંદગીના છેલ્લાં વર્ષોમાં તેમની પ્રયોગશાળા અને બધું જ આગમાં ખાક થઈ ગયું. સિત્તેર વર્ષની આસપાસના માણસની જિંદગીમાં આવી તબાહી ઊતરી આવે ત્યારે તેની છાતી જ બેસી જાય કે બીજું કંઈક થાય ? પણ એડીસને બૂમ પાડીને પત્નીને બોલાવી. વૈજ્ઞાનિક એડીસને પત્નીને કહ્યું કે, ‘બરાબર જોઈ લે ! આવી રંગબેરંગી આગ જિંદગીમાં તને કદી જોવા નહીં મળે !’ અગ્નિમાં સ્વાહા થઈ રહેલાં રસાયણોને લીધે આ રંગોળી પ્રગટી હતી. એડીસન લાચાર બન્યો. ફરી પ્રયોગશાળા ઊભી કરવા એણે કમર કશી.